གས་པར་བྱས། ནེ་ཙོའི་སེམས་ལ་ད་ལམ་བུད་མེད་ཀྱིས་བརྩམས་པའི་
ལས་ངན་དེར་འབྲས་བུ་བཟང་པོ་ཐོན༌ནས༌ཚོང༌དཔོན༌གྱིས༌མངགས༌ཆ་གནང་
བའི་བྱ་བ་ཆེན་པོ་གསུམ་དེ་བདེ་བླག་ངང་འགྲུབ་ཐུབ་པ་བྱུང་སྙམ།
ཡང་ཉིན་ཞིག་ག་ཡོང་ཆ་མི་རྟོགས་པའི་ཕོ་གཞོན་ཆ་ལུགས་དཀྲོགས་ཙམ་
ཞིག༌ཡོང༌ནས༌ཚོང༌དཔོན༌གྱི༌སྐུ༌ཟླ་བཞུགས་ཨེ་ཡོད་ཅེས་དྲིས། མི་གཡོག་པོ་ཚོ་
དང། ནེ་ཙོས་ངོ་ཤེས་ཀྱི་མེད་ཀྱང་བུད༌མེད༌དེས༌ངོ༌ཤེས༌ནས༌ལམ༌སང༌ནང་དུ་
བསུས། ནེ་ཙོས་ཕོ་གཞོན་དེར་བལྟ་དུས་དེ་འདྲ་ཞིག་སྣང༌། སྐྱེས་གཟུགས་མཚར་
ཞིང་ལང་ཚོ་རབ་རྒྱས། ལྭ་བ་དཔེ་གསར་ཅན་སོགས་གྱོན་ཡང་གནམ་འདེགས་
ས་གནོན་ཐུབ༌པ༌རང༌གི༌ཕོ་རྒོད༌གཅིག་ནི་ཡིན་བཟོ་མི་འདུག སྨྲ་ལྕེ་བདེ་ལ་ཞེ་
-170-

p གཏམ་རྒྱུད།p
ཚིག་མཁས་པ་འདོད་གཏམ་གཏོང་བར་དྲན་པ་རྣོ་ཡང་རིག་པའི་གནས་ལྔ་བྱང་དུ་
ཆུབ་པའི་མཁས་དབང་ཞིག་ནི༌ཡིན་བཟོ་མི་འདུག ལྷག་བསམ་དག་ཁུལ་ཚོང་
དཔོན་ཚང་ལ་ཞེན་གྱི་ཅ་ཅོ་མང་པོ་སྨྲས་ཀྱང་རྣམ་པར་དཀར་བའི་བླང་དོར་ལྡན་
པའི་སྐྱེ་བོ་ཞིག་ནི་ཡིན་བཟོ་མི་འདུག ཚོང་དཔོན་མེད་སྐབས་འཛུམ་གྱིས་བསུས་
ནས་ཡོང་སྟངས་དེ་ལ་ནན་གྱིས་བརྟགས་པས་བདག་གི་སྦྱིན་བདག་དམ་པ་དེ་ཡི་
སྙིང་ཚིལ་རྐུ་མཁན་ཧ་ལམ་འདྲ། ཏག་ཏག་ཡང་ཁོ་གཉིས་ཤོབ་བུའི་གཏམ་དང་
སྐད་ཆེ་ཙམ་སྐབས་རེ་དགོད་པ་སོགས་བྱེད་ཀྱི་འདུག བུད་མེད་དེས་ནང་གཡོག་
གཅིག་ ལ་ ལུག་ ནག་ པོ་ གཅིག་ བཤའ་ རུ་བཅུག གཡོག་མོ་ཞིག་ལ་འབྲས་ཁྲོ་
ཟངས་གང་བཙོ་རུ་བཅུག་སྟེ། ཤ་འབྲས་ཀྱི་གྲབས་གཤམ་བྱས། ལུག་དེའི་པགས་
པ་ནག་པོ་དེ་ཐོག་ཁར་བཀྲམས། ཇ་ཆང་རོ་མཆོག་ལྡན་པ་རྒྱས་པར་བསྒྲིགས།
བཏུང་བས་མྱོས་མཚམས་བག་མི་ཚ་བའི་མི་མཛེས་པ་ཡང་ཅུང་ཟད་བྱེད་པའི་
སྐབས་དེར་གཡེར་ཁའི་སྒྲ་ལྷང་ལྷང་ཞིག་ཐོས་པས་ནེ་ཙོས་ཧ་ཧ། ཤོ་དྲེལ་ཚེ་རིང་
རྒྱལ་མོའི་གཡེར་ཁའི་སྒྲ་ཐོས་བྱུང༌། ཚོང་དཔོན་ཕེབས་ཀྱི་འདུག ཁྱེད་གཉིས་ཀྱི་
སྔོ་ལོ་ལ་བལྟོས་དང་ཞེས་བརྗོད། ཁོང་གཉིས་སྐྲག་ཐག་ཆོད་ནས་བྲུན་གྱི་བཏང་
འཛིན་མཐུ་ཡང་བྲལ་བར་གྱུར། བུད་མེད་དེས་འཕྲལ་དུ་དོད་ཁང་ནང་གི་སྒམ་
ཞིག་ཁ་ཕྱེས་ནས་དེའི་ནང་མི་དེ་སྦས། ཁྲོ་བཟང་ནང་གི་འབྲས་རྣམས་གསང་སྤྱོད་
དུ་བསྐྱུར། ཡང་དེ་ལྟར་བསམ། གལ་ཏེ་ནེ་ཙོ་འདི་མེད་པར་མ་བཟོས་ན་ཁོས་
ཚོང་དཔོན་ལ་ཇི་བཞིན་བཤད་ངེས་རེད་ཅེས་ནེ་ཙོ་བཀུམ་པར་བརྩམས། ནེ་ཙོས་
ཞུ༌བ༌ནན༌པོ༌འཐེན༌ནས༌ཨ༌ཅག༌ང་མ་གསོད་རོགས། ང་མེད་ན་ཁྱོད་ཀྱང་རྒྱལ་
པོས་བསད་ཟིན་པ་རེད། ཁྱོད་ཀྱིས༌སྔ༌ཕྱིའི་བྱ་སྤྱོད་རྣམས༌ངས༌ཅི༌ནས༌ཀྱང་ཚོང་
-171-

ལྷ་སའི་དམངས་ཁྲོད་སྒྲུང་གཏམ།
དཔོན་ལ་བཤད་མི་ཡོང་ཞེས་ཞུས། བུད་མེད་ན་རེ་འོ་ན་ཁྱོད་རང་མནའ་ཞིག་
སྐྱོལ་དང་༌ཞེས་ཟེར། ནེ་ཙོས་ཕྱོགས་བཅུའི་རྒྱལ་བ་སྲས་བཅས་ཚད་དུ་བཙུགས་
ཞེས་བཤད། བུད་མེད་དེས་ནེ་ཙོ་གློད་ནས་བྲེལ་འཚུབ་ངང་གཡོག་ཕོ་མོར་ངས་
སྔར་ཡང་ཁྱེད་ཚོར་དངུལ་མང་པོ་སྟེར་མྱོང་ཕྱིར་ཡང་ཟས་གོས་གང་ཅིར་གྱོང་མེད་
པ་ བསྐྱངས་ ཆོག ངའི་ སྔ་ ཕྱིའི་ སྤྱོད་ ལམ་རྣམས་ ཚོང་ དཔོན་ ལ་ གཏན་ནས་མ་
བཤད་ཅིག་ཅེས་བརྗོད། གཡོག་དེ་ཚོས་ནི་དངུལ་དང༌། ཟ་རྒྱུ་མ་གཏོགས་ག་ལ་
ཤེས།
ལྷག་པར་ཚོང་དཔོན་ཕྱོགས་ཐོན་མང་སྟབས་རྟག་ཏུ་བུད་མེད་དེའི་ལག་
ནས་བཟའ་བཏུང་སྒུག་དགོས་ཀྱི་ཡོད་སྟབས་ཁ་མཐུན་རྐུབ་འགྲིལ་བཏང་། མི་
རིང་བར་ཚོང་དཔོན་ནང་དུ་འབྱོར། ཆུང་མ་དེས་ཚོང་དཔོན་གྱི་མགུལ་ལ་འཁྱུད་
ནས༌མིག༌ཆུ༌ལྷུང༌ལྷུང༌གཏོང༌བ༌དང༌། ང་ཁྱེད་དྲན་དྲགས་ནས་ལུས་ཀྱི་ཤ་ཡང་
རིད་པོར་གྱུར་སོང་ཞེས་བརྗོད། ཚོང་དཔོན་གྱིས་ཁྱེད་ཚོས་རང་རེའི་སྒོས་གཞིས་
ཇི་ལྟར་བྱས་ནས་བརྒྱབ་བམ་ཞེས་དྲིས། ནེ་ཙོས་ཐབས་ཀྱིས་བརྒྱབ་པ་ཡིན། ད་
དུང་བལ་ཁང་དང་ཁྱིམ་མཚེས་ལ་གཟིགས་དང་ཞེས་བརྗོད། ཚོང་དཔོན་དེ་བས་
ཧང་སངས་ནས་ཁྱེད་ཅག་གཞིས་པས་གཞིས་གོ་ལེགས་པར་ཆོད་འདུག
ངས་
ཀྱང་བྱེས༌གོ༌གང་ཡག༌བཅད༌ཡོད་ཅེས་བརྗོད། ནེ་ཙོས་དེ་དག་ཚང་མ་ཨ་ཅག་
གིས་ཆ་རྐྱེན་བསྐྲུན་པ་དང་ངས་བློ་གྲོས་བཏོན་པ་ཡིན་ཞེས་བརྗོད། དེ་ནས་ཚོང་
དཔོན་འཁོར་བཅས་བཟའ་བཏུང་ཟིན་རྗེས་ཚོང་དཔོན་གྱིས་ཨ་ཅག དོད་ཁང་གི་
ལྡེ་མིག་ཁྱེར་ཤོག་བལ་དོ་དང༌། ཚྭ་དོ་རྣམས་འཇུག་དགོས་ཞེས་བརྗོད། བུད་མེད་
དེ་སྐྲག་སྣང་གང་འཚམ་སྐྱེས་ཀྱང་ཚོང་དཔོན་གྱི་སྒམ་གྱི་ཁ་ནི་ཕྱེ་མི་སྲིད། ལྡེ་མིག་
རང༌ལ༌ཡོད༌པས༌དོ༌ནུབ༌གློད༌ན༌འགྲིག་སྙམ། དེ་ནས་འཁོར་གཡོག་དང་། ཚོང་
-172-

གཡོག་ཚོས་བྱང་ཟོག་རྣམས་དོད་ཁང་ནང་དུ་དབོར། ཚོང་དཔོན་གྱིས་ཨ་ཕྲུག་ཚོ།
ཚྭ་ དོ་ འདི་ རྣམས་ བརླན་ བཤེཪ་ ཡོད་ སར་ འཇོག་ མི་ རུང༌། ཚྭ་ དོ་ གསར་ རྙིང་
བསྡོམས་པའི་དོ་པོ་ལྔ་བརྒྱ་ཙམ་དེ་ཚང་མ་སྒམ་དེའི་ཚོའི་སྒང་ལ་རྩིགས་ཤིག་ཅེས་
བརྗོད།
ནེ་ཙོ་ཧ་ཧ་ཞེས་གད་མོ་ཆེན་པོ་ཞིག་ཤོར་རུང་ཚོང་དཔོན་སྣང་བ་མ་བྱུང་།
ཚོང༌དཔོན༌གྱི༌ཆུང༌མས༌གཙོས༌པའི༌གཞིས་པ་དེ་ཚོ་ལ་ནི་བྱ་ཐབས་ཡེ་ནས་མ་
བྱུང༌། གཞིས་སྡོད་གཡོག་པོ་ཁ་ཤས་་ཁོང་དུ་གད་མོ་སིག་སིག་དགོད་ཀྱི་འདུག
ཁྱེད༌རང༌གཟིགས༌དང༌སྒམ་དེའི༌ནང༌གི༌མི༌དེའི༌སྐྱིད༌སྡུག༌ལ༌ཨང་། ཤ་འབྲས་
དེའང་ཟ་ལོང་མ་བྱུང་གོང་ཚྭ་དོ༌བརྒྱ་ཕྲག༌གི༌འོག༌ཏུ༌མནན༌ན༌ཇི༌ལྟར༌བྱས༌ནས༌
ཐོན་ཐུབ། བུད་མེད་དེས་ཀྱང་སྐྱོབ་ཐབས་ག་ལ་ཡོད། སྒམ་ནང་གི་མི་དེ་ནི་ད་
སྡུག་པོ་མྱོང་དགོས་ཐུག་སོང༌། ཞེས་ལྐོག་ཏུ་སྨྲེ་སྔགས་འདོན་རྒྱུ་ལས་མཐུ་ནུས་ཅི་
ཡོད། ཚོང་དཔོན་གྱིས་ཚྭ་འདི་དག་སྒམ་འདི་ཚོའི་སྒང་ལ་བརྩིགས་རྗེས་ལོ་མང་
རིང་འགུལ་སྐྱོད་བཏང་མི་ཆོག་ཅེས་བརྗོད། སྐབས་དེར་ནེ་ཙོའི་སེམས་ལ་ཉེ་ཆར་
སེར་བ་དྲག་པོ་བཏང་བ་དྲན་ཏེ་ཐབས་ཤིག་རྙེད། ཁོས་ཚོང་དཔོན་ལ་བརྗོད་དོན་
སྐུ་ཉིད་ལམ་བར་གནམ་གཤིས་ལེགས་པོ་བྱུང་ངམ་ཞེས་དྲིས། ཚོང་དཔོན་གྱིས་ཧ་
ཅང༌ལེགས་པོ་བྱུང༌། ཁྱེད་ཚོ་གཞིས་སུ་གནམ་གཤིས་ལེགས་པོ་བྱུང་ངམ་ཞེས་
དྲིས། ནེ་ཙོས་ང་ཚོར་ཉེ་ཆར་ནམ་མཁར་སྤྲིན་ནག་ཐོག་ཁའི་སྒང་གི་ལུག་ལྤགས་
དེའི་ནག་ལོས་ཙམ་ཞིག་འཁྲིགས་རྗེས་སེར་བ་དྲག་པོ་ཞིག་བཏང་ནས་ལུང་པ་
ཡོངས་རྫོགས་གསང་སྤྱོད་ནང་འབྲས་བོར་བ་དེ་ལྟ་བུར་གྱུར༌སོང༌། ང་ནི་སྐྲག་
ཐག་ཆོད་ནས་སྒམ་འདིའི་ནང་གི་མི་འདི་ལྟ་བུར་གྱུར་ནས་སྙིང་ག་འཕགས་ནས་
སྡོད་ རྒྱུ་ ལས་ ཐབས་ སྣ་ གཞན་ གང་ཡང་མ་བྱུང་ཞེས་བརྗོད། གཏམ་དེར་ཚོང་
-173-

ལྷ་སའི་དམངས་ཁྲོད་སྒྲུང་གཏམ།།
དཔོན་ཡ་མཚན་སྐྱེས་ནས་སྒམ་ནང་དང༌གསང༌སྤྱོད༌ཐོག༌ཁ༌བཅས༌ལ༌བལྟས་
པས་དེ་དག་མཐོང་། ཆུང་མར་རྒྱུ་མཚན་དྲིས་པས་ན་མོའི་སྔོ་ལོ་ཡོངས་རྫོགས་
འཕྱར། སྒམ་དེའི་ནང་གི་མི་དེ་ཚུར༌བཏོན༌ནས༌ཚོང༌དཔོན་གྱིས་དྲི་བ་བླངས།
ཁོས་ སྐུ་ མཁྱེན་ ང་ ཚེ་ ཐར་ གཏོང་ རོགས་ གནང་ ཞེས་ ཡང་ ཡངབརྗོད། ཚེ་ཐར་
ཚོང་དཔོན་གྱིས་
གཏོང་མིན་ནི་སྒྲུང་མཁན་བདག་གིས་ཀྱང་དཔོག་པར་དཀའ།
ཝ་ཡེ། ངའི་ཚོང་གཡོག་དང༌། ཨ་ཕྲུག་ཚོ་ཚང་མ་ཚོམས་སུ་ཤོག་ཅིག ཨ་ཅག་
ཁྱེད་ཀྱང་ཡོང་དགོས་ཞེས་བརྗོད་ནས་མི་དེ་ཁྲིད་དེ་ཚོམས་ནང་བསྐྱོད། མི་དེས་ཚེ་
ཐར་གཏོང་རོགས། ཞེས༌ཡང༌ཡང༌ཞུ༌བ༌འཐེན༌རུང༌གང༌བྱས༌ཚོང་དཔོན་རང་གི་
ལག་ཏུ་ཡོད། ཚོམས་ཀྱི་གཡས་གཡོན་དུ་འཁོར་རྣམས་བཞག དབུས་སུ་མི་དེ་
དང་བུད་མེད་དེ་བཞག་ཚོང་དཔོན་རང་ཉིད་གྲི་དཔའ་དམ་ཞིག་སྐེད་པར་གཟེར་
ནས་འགྲམ་དུ་བསྡད། ཚོང་དཔོན་ན་རེ་ད་ལམ་ང་བྱང་ཚོང་དུ་འགྲོ་རིང་ངའི་ཆུང་
མ་དང་ནེ་ཙོས་ལས་དོན་ཆེན་པོ་གསུམ་གྲུབ་པཪ་རྟེན་འབྲེལ་གྱི་མཆོད་ཆང་ ་
བཏེག་ཅིག དེ་རྗེས་ངའི་བཟའ་མོའི་ཟུར་རྟེན་ཁྱོ་བོར་བཀྲ་ཤིས་བདེ་ལེགས་ཞུ་རྒྱུ་
ཡིན་ཞེས་བརྗོད། དེར་ཡོད་མི་རྣམས༌ཀྱིས༌ད༌ཡག༌མ༌སོང༌། ཚོང༌དཔོན་གྱི་སྔོན་
ལ་ཆང་ཞིག་བླུགས། དེ་ནས་ཁོང་གཉིས་གསོད་རྒྱུ་རེད་ཅེས་ཤོབ་ཤོབ་ཏུ་སྨྲས་པ་
ཆལ་པོ་ཆལ་མོ་གཉིས་ཀྱིས་ཐོས་ཏེ༌ལུས༌ཀྱི༌བ༌སྤུ༌ཟིང༌། སྐྲག༌ནས༌ཡན་ལག་
ཡོངས་སུ་སྦྲིད། དེ་འདྲ་ཞིག་ལ་ཚོང་དཔོན་གྱི་འདི་ལྟར་སྨྲས། ང་ཚོང་ལ་འགྲོ་རིང་
དུ་ཁྱེད་ཚོ་གཞིས་པས་བྱ་བ་ཆེན་པོ་གསུམ་འགྲུབ་པར་ཐུགས་རྗེ་ཞུ་རྒྱུ་ཡིན། འོན་
ཀྱང་མི་འདིས་ངའི་ཆུང་མར་ལྐོག་འབྲེལ་བྱེད་སེམས་ཀྱིས་ཡོང་བ་དང་། དེ་རིང་
སྔ་དྲོ་སྟོན་མོ་རེད་འདུག སྟབས་མི་ཁེལ་རྒུ་ཁེལ་ང་ཡོང་བ་དང་ཁེལ་བས་སྟོན་མོ་
-174-

དཀྲོག་སོང༌། ང་འདི་གཉིས་ལ་ཆད་པ་གང་འདྲ་ཞིག་གཅོད་དགོས་སམ་ཞེས་
དྲིས། དེ་གཉིས་ནི་ངུ་འབོད་ཀྱིས་སྐུ་འཁྱེན་ཚེ་ཐར་གཏོང་རོགས་གནང་ཞེས་པ་
ལས་གཞན་བཤད་རྒྱུ་གང་ཡང་མ་བསྡད། ཡུད་ཙམ་སོང་དུས་ཚོང་གཡོག་ཅིག་
གིས་མི་རྐུབ་ཀྱོག་འདིས་ཚོང་དཔོན་མེད་དུས་རྟག་ཏུ་དེ་འདྲ་བྱེད་ཀྱི་ཡོད་ངེས་
རེད། བཟང་པོ་སྟོང་ཡོད་ཀྱང་ཉུང་སྐྱོན། ངན་པ་གཅིག་ཀྱང་མང་སྐྱོན་ཞེས་པའི་
དཔེ་ལྟར་ཐ་ཤལ་འདི་མ་བསད་པར་ཅི་བྱེད་ཅེས་བརྗོད། ཡང་ཆིབས་དཔོན་ཞིག་
གིས་རྟ་ཧར་མས་སྲབ་མདའ་མི་ལེན། དམན་དྲེད་མོས་ཁ་ཏ་མི་སྙན་ཞེས་པའི་
དཔེ་ལྟར་བུད་མེད་འདི༌ཡང༌བཞག་ནས་ཅི་བྱེད། ལྕི་བར་གསོད་རྒྱུ་དང༌། ཡང་
བར་སྣ་དང་རྣ་ཅོག་བྲེག་ནས་གཅེར་བུར་བསྐྱུར་ན་དགའ་ཞེས་བརྗོད།
ཡང་དྲེལ་
དཔོན་ཞིག་གིས་དྲེལ་རེངས་ཆག་གིས་གསོས། དྲིན་ལན་རྡོག་པས་འཇལ་ཞེས་
པའི་དཔེ་ལྟར་འཁོར་གཡོག་འདི་ཚོས་ཀྱང་ཚོང་དཔོན་ལ་གསང་བ་བྱེད་ལུགས་
གཞིགས་ན་ལྐོག་རྔན་བཟས་ངེས་རེད། ནེ་ཙོ་ཕུད་པའི་དེ་དག་ཚང་མར་རྒྱུག་
བརྡུང༌བཏང་ནས་ཕྱིར་འབུད་དང༌། མི་དེ་བསད་རྗེས་ང་རང༌ཚོང༌འཁོར་ཆང་གི་
གྲབས་གཤོམ་གནང་ན་ལེགས་ཞེས་བརྗོད། གཞིས་པ་ཚང་མས་ཞུ་བའི་རྡིར་སྒྲ་
གྲགས་པ་དང་ཆལ་ཕོ་དེར་ཚང་མས་འཁང་ར་བྱེད། དེ་རྗེས་ཚོང་དཔོན་གྱིས་དེ་
འདྲ་བྱས་ན་ག་ལ་འགྲིག མ་གཞི་བུད་མེད་འདིས་ང་མེད་དུས་ལས་ངན་དེ་འདྲ་
བྱས་ཡོད་ཀྱང་ནེ་ཙོས་བྱ་བ་ཆེན་པོ་གསུམ་ཡང་སྒྲུབ་རོགས་བྱས་ཏེ་ང་ཚོ་བྱེས་པ་
ཡོང་དུས་ཧང་སངས་དགོས་བྱུང་བ་རེད། ལྷག་པར་དུ་ཆགས་སྲེད་ཀྱི་དོན་ཆུང་
ཙམ་ལ་མི་སྲོག་ལ་འཚེ་བར་བྱས་ན་དེ་ནི་སྐྱེ་བོ་ཀུན་གྱི་བཞད་གད་ཀྱི་ཡུལ་དུ་གྱུར་
པའི་བྱ་བ་ཞིག་རེད། སྔོན་མ་ངས་ནེ་ཙོས་ཀུ་རེའི་ངང་ཁྱིམ་མཚེས་ཆགས་སྡང་
-175-

ལྷ་སའི་དམངས་ཁྲོད་སྒྲུང་གཏམ།
ཅན་དེ་གཏོར་དགོས་ཟེར་བ་ཁོས་དངོས་སུ་ཐབས་ལ་བརྟེན་ནས་གཏོར་འདུག་པ་
དེར་ཡང་འགྱོད་སེམས་དཔག་ཏུ་མེད་པ་སྐྱེས་བྱུང་། མི་འདིས་ཀྱང་ངའི་ཆུང་མ་
དངོས་སུ་བཙོག་པ་བཟོས་མེད་ལ་གཡོག་འཁོར་ཚོས་ནི་དེ་བས་ལན་པ་མེད། དེ་
དབང་ ལ་གཞིགས་ན་ མི་ ཁྱོད་ ད་ ལྟ་ བཟའ་ བཏུང་ ཡིད་ ཚིམས་ པ་ བྱས་ ཏེ་ རང་
གནས་སུ་ཕྱིར་ལོག་ཐོན། ཕྱིས་གཞན་སེམས་མ་དཀྲུག་པར་བླང་དོར་ཚུལ་བཞིན་
སྲུང་དགོས། ཨ་ཅག་ཁྱེད་ཀྱང་ང་ལ་འདོད་པ་མེད་ན་རང་རེ་ཐ་དད་བྱས་ན་འགྲིག
སྔོན་ལ་ང་ཚོ་སྟོན་མོ་བཤམས་རྗེས་དེ་ནས་ཁྱེད་ལ་སྐལ་བ་ཆ་ཚང་སྤྲད་ཆོག་ཅེས་
དེར་མི་རྣམས་ བསམ་ ཡུལ་ ལས་ འདས་ པའི་ ཡ་ མཚན་ སྐྱེས་ ནས་ཚོང་
དཔོན་ནི༌བྱང༌ཆུབ་སེམས་དཔའ་སྐུ་དངོས་རེད་ཅེས་བསྟོད་བསྔགས་ཡང་ཡང་
བྱས། མི་དེ་ནི་ཤི་ས་ནས་སྐྱབས་པས་ཚོང་དཔོན་གྱི་ཞབས་ལ་སྤྱི་བོས་བཏུད་དེ་
སླད་སྲོག་སྐྱོབ་ཀྱི་བཀའ་དྲིན་གསོལ་ཆོག་པ་ཞུ་ཞེས༌ཡང༌ཡང༌བཤད༌དེ༌བཟའ་
བཏུང་སོགས་བྱེད་མ་ནུས་པར་བསྡད། ཡང༌ཚོང༌དཔོན༌ན༌རེ༌ད༌ལྟ༌ངའི༌ཆིབས་
དཔོན་དང་དྲེལ་དཔོན། ཚོང་གཡོག་བཅས་ཀྱིས་སྤྲོ་ལངས་ཏེ་རྣམ་འགྱུར་ངན་
ཙམ་བསྟན་པར་འདིར་ཚོགས་མི་སུས་ཀྱང་འཁོན་འཛིན་བྱས་མི་ཆོག་གལ་ཏེ་
ཁོང༌གསུམ༌ལ༌ལོག་པར་འཁུ་བའི་བསམ་ངན་བཅངས་ན་ངས་དེ་ཚོ་ཡན་པོར་
འཇོག་རྒྱུ་མིན་ཞེས་བརྗོད་དོ། །
སྒྲུང་མཁན། མལ་གྲོ་གུང་དཀར་རྫོང་སློབ་འབྲིང་གི་དོ་ལོ།
བསྡུ་མཁན། ལྷ་ས་མང་ཚོགས་སྒྱུ་རྩལ་ཁང་གི་ཀུན་བཟང་རྒྱལ་མཚན